Swanger vrou kritiek ná botsingDie ongelukstoneel. Foto: ER24 ŉ Swanger vrou is Woensdagaand kritiek beseer toe sy tydens ŉ botsing op die N12 in Fochville uit ŉ motor geslinger is. Chitra Bodasing-Harduth, woordvoerder van ER24, het gesê die vrou is etlike meter van haar motor op die ongelukstoneel aangetref. Sy het veelvuldige beserings opgedoen en was in ŉ kritieke toestand, het Bodasing-Harduth gesê. “Die vrou is vermoedelik omtrent sewe maande swanger. Met paramedici se assessering van die pasiënt op die toneel het dit gelyk asof haar baba ongedeerd was,” het sy gesê. Die ongelukstoneel. Foto: ER24 Die vrou is op die toneel gestabiliseer en per helikopter na ŉ hospitaal geneem. Twee vroue wat in die ander motor was, het matige beserings opgedoen en is per ambulans na ŉ hospitaal geneem. Die bestuurders van albei voertuie was ongedeerd. “Die oorsaak van die ongeluk is nie bekend nie, maar word deur die polisie ondersoek,” het Bodasing-Harduth gesê.